
Utilizing the memory effect of elastic tires in the steering of a self-balancing e-scooter

Kulcsszavak: Súrlódás becslés, Kerék modell, Járműdinamika
A legnagyobb inspirációt a dolgozat megírásához a Honda által 2017-ben piacra dobott önegyensúlyozó motorkerékpár nyújtotta. Ez a motor képes arra, hogy stabilizálja magát egy helyben állás közben az ún. Honda Riding System használatával, ami annyit takar, hogy csupán a kormányoszlop mozgatásával képes egyensúlyozni magát, a korábbi giroszkópos megoldásokkal ellentétben. Ez az ipari fejlesztés inspirálta ezen dolgozatot, hiszen a BME Műszaki Mechanikai Tanszéken egy jelenleg is futó kutatási projekt célja egy olyan szabályozási metódus kidolgozása, amely ugyanígy képes a jármű egyensúlyozására.
Ahhoz, hogy a kidolgozott elméleti irányítási sémákat valós berendezéseken is tesztelni lehessen, először egy kísérleti kétkerekű jármű fejlesztése szükséges. Munkánk során egy speciális berendezést terveztünk, amelyet egy Xiaomi Mi Electric Scooter 3 típusú elektromos rollerre szereltünk fel. Ezzel a berendezéssel a jármű első villája elfordítható egy kefenélküli DC (BLDC) motor használatával, vagyis az önegyensúlyozáshoz szükséges mozgás létrehozható.
Egy korábbi munkánkban a súrlódási együttható becslésére irányuló eljárásokat dolgoztunk ki. Az útburkolat és a gumikerék közötti súrlódási viszonyok ismerete fontos információt nyújtana a kormányrendszer szabályozásához, ami szükséges az önegyensúlyozó mozgás megvalósításához. A korábbiakban megemlített kísérleti berendezés lehetővé tette, hogy méréseket és kísérleteket végezzünk annak érdekében, hogy tovább növeljük ismereteinket a súrlódás hatásáról a kormányrendszer pontosságára.
A dolgozat során a fő céljaink voltak, hogy mért adatok alapján pontosítsuk a talaj és gumikerék között lezajló folyamatok leírását. Az így kapott szimulációs modellt felhasználva, összehasonlíthatóak a szimulációs és a kísérleti eredmények, ezzel megalapozva egy még pontosabb becslési eljárás kidolgozásának lehetőségét.



